Leer om reg te dink - Solidariteit WêreldSolidariteit Wêreld
Tuis › 10 minute voor werk Juig › Leer om reg te dink
Ten slotte, broers en susters, vul julle gedagtes met alles wat waar, eerbaar, skoon, suiwer, liefderik en lofwaardig is. En leef volgens alles wat julle van my geleer, oorgeneem, gehoor en gesien het. Dan sal die God wat vrede gee, by julle wees.
– Filippense 4:1–9
Vrede begin by jou gedagtes. "Wat die mens dink, dit is hy," sê die Oosterse wysgeer Oepanisjad. Wat in jou gedagtes omgaan, bepaal dus of jy gemoedsrus en vrede sal hê. As jy toelaat dat al die dinge waarvoor jy bang is gedurig deur jou gedagtes flits, as jy gaan tob oor alles wat dalk in die toekoms met jou verkeerd kan loop, is dit tog vanselfsprekend dat daar van vrede in jou lewe nie sprake kan wees nie.
Maar wanneer jy jou gedagtes rig op "alles wat waar, eerbaar, skoon, suiwer, liefderik en lofwaardig is", dié dinge waarvan Paulus skryf in sy brief aan die Filippense, sal jy ontdek dat jou vrese soos mis voor die son sal verdwyn, dat hulle vir vrede sal plek maak. Meer nog, jy sal nie net vrede in jou lewe ondervind nie, die God van vrede sal by jou wees!
Wanneer jy weer bang wil word, kan jy gerus hierdie raad probeer: Dink aan die beloftes wat God jou in sy Woord gee, dink daaraan hoe groot, wonderlik en almagtig dié God is wat jy liefhet. Dink aan al die kere in die verlede wat Hy sy kinders gehelp en gered het. As jy dit kan regkry om jou gedagtes met God te vul, sal jy God se teenwoordigheid sowel as sy vrede in jou lewe hê.
Hemelse Vader, dankie dat ek alles waarvoor ek bang is, kan vergeet deur my gedagtes te vul met u beloftes, u liefde en u almag. Dankie dat ek weet dat U alles kan doen, en dat ek vir niks hoef bang te wees as U by my is nie. Amen.